ཐེག་ཆེན་གྱི་གྲུབ་མཐའ་བྱུང་ཚུལ་ནི།སྟོན་པ་མྱ་ངན་ལས་འདས་ནས་ཐེག་ཆེན་གྱི་བསྟན་པ་ལྷ་དང་ཀླུའི་ཡུལ་དུ་ཤིན་ཏུ་དར་ཞིང་།གླིང་གཞན་དུའང་ཡོད་པར་བཤད་ལ།འཛམ་བུའི་གླིང་འདིར་ནི་ས་ལ་གནས་པའི་བྱང་ཆུབ་སེམས་དཔའ་དང་།གསང་སྔགས་ཀྱི་རྣལ་འབྱོར་བ་སྦས་པའི་བརྟུལ་ཞུགས་འཛིན་པ་མང་པོས་རང་གི་ཉམས་སུ་ལེན་པ་དང་།སྐལ་ལྡན་རྣམས་ལ་འཆད་པ་སོགས་ཀྱིས་ཐེག་ཆེན་གྱི་བསྟན་པ་འཛིན་སྤེལ་ཅུང་ཟད་ཡོད་མོད་ཀྱང་།ཉན་ཐོས་སྡེ་པ་དར་རྒྱས་ཆེ་བའི་དབང་གིས་ཐེག་ཆེན་གྱི་སྡེ་སྣོད་ནུབ་པ་ལྟ་བུར་གྱུར་ཏེ་ཡུན་རེ་ཞིག་ལོན།